31997D0751
L 305/66
JURNALUL OFÍCIAL AL UNIUNII EUROPENE
DECIZIA COMISIEI
din 31 octombrie 1997
de stabilire a unei reglementări tehnice comune privind cerințele de racordare aplicabile interfeței echipamentelor terminale pentru conectare la liniile închiriate digitale nestructurate și structurate de 140 Mbit/s
(Text cu relevanță pentru SEE)
(97/751/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/263/CEE a Consiliului din 29 aprilie 1991 privind apropierea legislațiilor statelor membre în materie de echipamente terminale de telecomunicații, inclusiv recunoașterea reciprocă a conformității acestora (1), astfel cum a fost modificată prin Directiva 93/68/CEE (2), în special articolul 6 alineatul (2) a doua liniuță,
întrucât Comisia adoptă măsura identificând tipul de echipamente terminale pentru care este necesară o reglementare tehnică comună, precum și declarația asociată privind sfera de aplicare;
întrucât trebuie adoptate standardele armonizate corespunzătoare sau părți din acestea care să pună în aplicare cerințele esențiale urmând a fi transformate în reglementări tehnice comune;
întrucât reglementarea tehnică comună prevăzută de prezenta decizie este conformă cu avizul Comitetului de aprobare a echipamentelor de telecomunicații (ACTE),
ADOPTĂ PREZENTA DECIZIE:
Articolul 1
(1) Prezenta decizie stabilește cerințele aplicabile echipamentelor terminale destinate conectării la punctul terminal din rețeaua publică de telecomunicații al liniilor închiriate digitale nestructurate ONP de 139 264 kbit/s (D140U) sau digitale structurate ONP de 138 240 kbit/s (D140S), cu rata transferului de 138 240 kbit/s fără restricție de conținut binar și intrând în sfera de aplicare a standardului armonizat menționat la articolul 2 alineatul (1).
(2) Prezenta decizie stabilește o reglementare tehnică comună care acoperă cerințele de racordare aplicabile echipamentelor terminale.
Articolul 2
(1) Reglementarea tehnică comună cuprinde standardul armonizat elaborat de organismul de standardizare cu competențe de punere în aplicare, în măsura posibilului, a cerințelor esențiale menționate la articolul 4 literele (d) și (f) din Directiva 91/263/CEE. Trimiterea la standard este stabilită în anexă.
(2) Echipamentele terminalele reglementate de prezenta decizie respectă reglementarea tehnică comună menționată la alineatul (1), îndeplinesc cerințele esențiale menționate la articolul 4 literele (a) și (b) din Directiva 91/263/CEE și îndeplinesc cerințele oricărei alte directive aplicabile, în special Directivele 73/23/CEE (3) și 89/336/CEE (4) ale Consiliului.
Articolul 3
Organismele notificate desemnate cu îndeplinirea procedurilor menționate la articolul 9 din Directiva 91/263/CEE folosesc sau asigură folosirea, în ceea ce privește echipamentele terminale menționate la articolul 1 alineatul (1) din prezenta decizie, a standardului armonizat menționat la articolul 2 alineatul (1) în termen de un an de la notificarea prezentei decizii.
Articolul 4
Prezenta decizie se adresează statelor membre.
Adoptată la Bruxelles, 31 octombrie 1997.